/* KOM/2010/0813 v konečnom znení */ SPRÁVA KOMISIE EURÓPSKEMU PARLAMENTU A RADE o vykonávaní rozhodnutia Európskeho parlamentu a Rady (ES) č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS)





[pic] | EURÓPSKA KOMISIA | Brusel, 11.1.2011 KOM(2010) 813 v konečnom znení SPRÁVA KOMISIE EURÓPSKEMU PARLAMENTU A RADE o vykonávaní rozhodnutia Európskeho parlamentu a Rady (ES) č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS) SPRÁVA KOMISIE EURÓPSKEMU PARLAMENTU A RADE o vykonávaní rozhodnutia Európskeho parlamentu a Rady (ES) č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS) ÚVOD Podľa ustanovení článku 6 rozhodnutia Európskeho parlamentu a Rady č. 1297/2008/ES zo 16. decembra 2008 o Programe modernizácie európskej podnikovej a obchodnej štatistiky (MEETS) (ďalej len „rozhodnutie o MEETS“) „do 31. decembra 2010 a potom každoročne až do roku 2013 Komisia predloží Európskemu parlamentu a Rade priebežnú správu o vykonávaní programu MEETS“. Táto správa dokumentuje činnosti vykonávané v rámci programu MEETS členskými štátmi spoločne s Komisiou (Eurostatom) so zreteľom na ustanovenia rozhodnutia o MEETS a súvisiacich rozhodnutí Komisie o ročných pracovných programoch na roky 2009 a 2010, ktoré boli obidve prijaté v roku 2009. Projekt MEETS veľmi podrobne sleduje hlavné smerovania stanovené v oznámení Komisie Európskemu parlamentu a Rade z 10. augusta 2009 o metóde tvorby štatistiky EÚ: vízia pre nasledujúce desaťročie[1]. CIELE, ROČNÉ AKCIE A PRIORITY Prvý ročný pracovný program (na rok 2009) začal všetky akcie zamerané na zásadné prepracovanie a modernizáciu podnikovej a obchodnej štatistiky, ktoré sa stanovili v základnom rozhodnutí o MEETS. Tieto akcie pokračovali v druhom ročnom pracovnom programe (na rok 2010) a doposiaľ prebiehajú. Táto správa sa preto zameriava na pokrok, ktorý sa dosiahol pri vykonávaní týchto akcií, a najmä na siete spolupráce v rámci Európskeho štatistického systému (ESS), tzv. „ESSnets“, ktoré boli vytvorené pre celú škálu činností. ESSnets sa rozvíjali s cieľom spoločne využívať získané skúsenosti, odovzdávať poznatky v rámci ESS a usmerňovať projekty, ktoré vykonávajú niektoré členské štáty, s tým, že výsledky sa sprístupnia pre celý ESS. Okrem ESSnets sa poskytlo aj financovanie pre jednotlivé grantové dohody uzatvorené s národnými štatistickými úradmi (NŠÚ) a podpísali sa zmluvy o vykonávaní externých štúdií. Eurostat a NŠÚ pripravili ďalšie projekty, ktoré doposiaľ nemali žiadny finančný vplyv. S cieľom zabezpečiť pomoc pri vykonávaní programu sa využilo financovanie technickej a administratívnej podpory, napríklad pri organizácii pracovných seminárov a skupín za účasti národných odborníkov. Celkové finančné prostriedky EÚ vyčlenené na pracovné programy v rokoch 2009 a 2010 predstavovali približne 5 miliónov EUR (na rok 2009) a 10 miliónov EUR (na rok 2010) a pokryli viac ako 25 projektov. Najbežnejším nástrojom financovania akcií boli granty (približne 90 %), či už išlo o granty prostredníctvom sietí ESSnets alebo o individuálne granty. Cieľ 1: Preskúmanie priorít a stanovenie cieľových súborov ukazovateľov pre nové oblasti Určenie menej dôležitých oblastí Potreba zmierniť záťaž respondentov a znížiť náklady na tvorbu štatistiky viedli k prieskumu priorít. Cieľom tohto projektu je určiť v právnych požiadavkách na podnikovú štatistiku tie oblasti a charakteristiky, ktorých význam sa znížil, a preto môžu byť z týchto požiadaviek odstránené. Prebehlo to pomocou štúdie („Inventár právnych aktov a metodík týkajúcich sa podnikovej štatistiky“) a tzv. „filtrovacieho projektu“, ktorý v roku 2009 uskutočnil Eurostat v úzkej spolupráci s NŠÚ s cieľom určiť, ktorým právnym aktom alebo ich častiam v oblasti podnikovej štatistiky by sa mala venovať väčšia pozornosť. Tieto priority (určitý počet premenných) boli pre štrukturálnu podnikovú štatistiku schválené na začiatku roka 2010 Európskym poradným výborom pre štatistiku (ESAC) a takisto boli predmetom konzultácií s európskymi profesnými združeniami (FEBI). Pokiaľ ide o krátkodobé štatistiky, v rámci pravidelných priebežných prieskumov v tejto oblasti prebehla konzultácia s používateľmi, ktorá pozostávala zo zisťovania medzi používateľmi, zisťovania medzi NŠÚ a zisťovania postupov Eurostatu. Návrhy týkajúce sa oboch zberov údajov sa odovzdali príslušným pracovným skupinám. Rozvoj nových oblastí Najdôležitejšími oblasťami, ktoré treba preskúmať, sú globalizácia a podnikanie. Prvým hlavným projektom, o ktorom sa treba zmieniť v oblasti globalizácie , je „vyvíjanie štatistiky o skupinách podnikov“. Cieľmi tohto projektu sú: a) určiť užitočné a zmysluplné ukazovatele založené na skupinách podnikov ako jednotke zisťovania, pretože tieto skupiny sú hlavnými aktívnymi subjektmi globalizácie, a b) overiť uskutočniteľnosť zberu týchto ukazovateľov. Po dvoch zasadnutiach odborníkov, ktoré sa konali v roku 2009, sa vypracovalo predbežné vymedzenie potrieb používateľov a stavu poskytovania údajov z hľadiska zahraničného obchodu a podnikovej štatistiky. Pokiaľ ide o obchodnú štatistiku, záujem sa zameriava na to, ako skupiny podnikov prispievajú k medzinárodnému obchodu, na obchod v rámci skupiny a jeho podiel na celkovom obchode. V súvislosti so štrukturálnou podnikovou štatistikou sa diskutuje o tom, či by skupiny podnikov mali byť zavedené ako jednotky zisťovania podnikovej štatistiky a či by sa mal skúmať vplyv skupín podnikov na malé a stredné podniky a štatistiku demografie podnikov. Uskutočnila sa štúdia zameraná na preskúmanie potrieb používateľov v oblasti štatistiky o skupinách podnikov, určenie možných synergií a vypracovanie odporúčaní v oblasti vývoja metodiky. V súčasnosti prebieha vyhodnotenie štúdie s odborníkmi z členských štátov a útvarmi Komisie s cieľom vypracovať stratégiu prístupu k tejto otázke v budúcnosti. Po tejto prvej štúdii a konzultáciách s hlavnými zainteresovanými stranami sa bude ďalej rozvíjať metodika týkajúca sa kľúčových oblastí podnikovej štatistiky. Cieľom ďalšieho významného projektu je vyvinúť hospodárske ukazovatele týkajúce sa globalizácie, ktoré v prevažnej miere vychádzajú z príručky ukazovateľov hospodárskej globalizácie Organizácie pre hospodársku spoluprácu a rozvoj (OECD). Prvý súbor ukazovateľov globalizácie bol zostavený a sprístupnený on-line na internetových stránkach Eurostatu. Eurostat vytvoril pre ďalší vývoj metodiky v tejto oblasti internú skupinu. V súčasnosti prebieha štúdia o praktickom uplatňovaní ukazovateľov uvedených v príručke ukazovateľov hospodárskej globalizácie OECD, pričom cieľom je vypočítať a zverejniť ukazovatele všade, kde je to len možné, a zabezpečiť možnosť zberu ukazovateľov tam, kde doposiaľ neboli k dispozícii. Na podporu politík súvisiacich s podnikaním sa vyvinuli ukazovatele ako demografia podnikov a demografia zamestnávateľov. Ďalší prieskum ukazovateľov podnikania práve prebieha a jeho cieľom je dosiahnuť medzinárodnú dohodu o súbore ukazovateľov v súlade so spoločným programom OECD/Eurostatu pre ukazovatele podnikania, v rámci ktorého sa pripravuje spoločný pracovný seminár Eurostatu/OECD venovaný určujúcim faktorom podnikania, medzi ktoré patrí napríklad regulačný rámec. Cieľ 2: Dosiahnutie racionálneho rámca pre podnikovú štatistiku Podniková štatistika a obchodná štatistika sa zostavujú podľa právnych predpisov EÚ, ktoré sa vyvíjali niekoľko rokov. Cieľom projektu „Zlepšenie súdržnosti medzi predpismi týkajúcimi sa rôznych oblastí podnikovej a obchodnej štatistiky“ je dôkladne prepracovať tieto právne predpisy a poskytnúť tak metodický, udržateľný a nákladovo efektívny harmonizovaný rámec pre rôzne oblasti podnikovej a obchodnej štatistiky. Projekt sa začal niekoľkými stretnutiami pracovnej skupiny, na ktorých Eurostat a zúčastnené členské štáty diskutovali o pracovnom programe a o vytvorení siete ESSnet venovanej tejto problematike. Bola vytvorená sieť ESSnet a Eurostat prevzal úlohu koordinátora, pretože nebolo možné určiť žiadneho koordinátora v členských štátoch. Pracovný program ESSnet spočíva v dohľade nad štatistickými jednotkami používanými v prvej fáze. Medzi ďalšie aspekty, ktoré bude potrebné preskúmať, patrí cieľová populácia, rámce, referenčné obdobie, klasifikácie a ich uplatňovanie (členenia, osobitné súhrny) a charakteristiky a definície. Na zlepšenie „súdržnosti medzi štatistikou platobnej bilancie a obchodnou štatistikou“ a „súdržnosti medzi štatistikou platobnej bilancie a štatistikou cestovného ruchu“ boli udelené individuálne granty. Vyvíjanie štatistiky o skupinách podnikov Táto akcia je veľmi úzko spojená s projektom vývoja nových ukazovateľov v oblasti globalizácie v rámci cieľa 1, je však zameraná na nástroje na tvorbu štatistiky v čoraz viac globalizovanom svete. Prvým nástrojom, ktorý treba spomenúť, je register EuroGroups , ktorý je registrom slúžiacim na účely štatistiky o nadnárodných skupinách podnikov, ktoré pôsobia v Európskej únii. Právny základ bol stanovený v nariadení Európskeho parlamentu a Rady (ES) č. 177/2008 z 20. februára 2008, ktorým sa zriaďuje spoločný rámec pre registre ekonomických subjektov na štatistické účely a zrušuje nariadenie Rady (EHS) č. 2186/93[2]. Cieľom registra EuroGroups je poskytnúť základ na tvorbu porovnateľných štatistík o globalizácii hospodárstiev a poskytnúť jediný rámec na zisťovanie pozostávajúci zo siete ústredných a vnútroštátnych štatistických registrov podnikov, ktorá pomáha pri tvorbe štatistiky o globalizácii na základe mikroekonomických údajov. Hlavné východiskové míľniky boli splnené: údaje o 5 000 nadnárodných skupinách boli začlenené do vnútroštátnych štatistických registrov podnikov a boli na ne napojené; vytvorila sa sieť ESSnet na ďalší vývoj metodiky registrov EuroGroups; boli začlenené ústredné a vnútroštátne postupy registrov, boli vyvinuté spoločné nástroje na podporu týchto postupov a ich kvalita sa zlepšila. Tieto výsledky sa dosiahli vďaka pracovným seminárom s NŠÚ a národnými centrálnymi bankami a vďaka grantom udeleným na vývoj a zavádzanie metód a nástrojov pre register EuroGroups na vnútroštátnej úrovni. Bola vytvorená sieť ESSnet na „vytváranie profilov“ s cieľom vyvinúť a zaviesť metodiku „vytvárania profilov“ veľkých a zložitých nadnárodných skupín podnikov. Sieť ESSnet realizovala štúdiu uskutočniteľnosti a vypracovala odporúčania týkajúce sa modelu štatistickej jednotky, pri ktorom sa zohľadňuje organizačná štruktúra veľkých a zložitých nadnárodných skupín podnikov. Organizovanie zisťovaní Spoločenstva s cieľom minimalizovať zaťaženia podnikov Eurostat spustil projekt v oblasti „systému výberových zisťovaní EÚ“, aby určil oblasti podnikovej a obchodnej štatistiky, v ktorých nie sú pre všetky štáty potrebné všetky informácie na všetkých jednotlivých úrovniach. Cieľ 3: Podpora zavedenia efektívnejšieho spôsobu tvorby podnikovej a obchodnej štatistiky Lepšie využívanie údajov, ktoré už existujú v štatistickom systéme vrátane možnosti realizácie odhadov Prvý projekt, ktorý treba uviesť, je „uchovávanie a prepájanie údajov pri tvorbe podnikovej štatistiky“ . Cieľom je podporiť zavedenie integrovanejších databáz a systémov tvorby údajov pre podnikovú štatistiku v členských štátoch. Pokiaľ ide o prepájanie mikroúdajov a uchovávanie údajov, existujú tri aspekty, ktoré sa riešia v rámci tohto projektu, konkrétne: - Integrácia údajov, pri ktorej by sa mala účinnejšie využívať podniková štatistika, ktorá už je dostupná na NŠÚ, a to prepojením mikroúdajov a podľa možnosti makroúdajov z rôznych zberov údajov s cieľom vykonávať analýzy údajov o podnikaní, ktoré predtým neboli možné, flexibilnejšie reagovať na potreby používateľov a obmedziť spravodajské zaťažovanie podnikov. - Integrácia postupov, ktorá zahŕňa zefektívnenie tvorby podnikovej štatistiky nahradením izolovaných systémov zostavovania údajov špecifických pre určité individuálne zbery údajov v čo najväčšej možnej miere všeobecnými systémami, s cieľom umožniť NŠÚ nákladovo efektívnejšie zostavovanie údajov, zvýšiť a štandardizovať kvalitu výsledkov a zlepšiť analýzu a zverejňovanie štatistických údajov. - Organizačná zmena, najmä riadenie zavádzania a uplatňovania vykonávania integrovaného systému tvorby štatistiky, ktoré si vyžaduje technické, ako aj organizačné zmeny. Keďže viaceré členské štáty už zaviedli prístupy, pokiaľ ide o prepájanie a uchovávanie údajov, tento projekt bude vychádzať zo siete ESSnet, ktorá bude vytvorená po roku 2010. Bola vytvorená pracovná skupina, ktorá prediskutuje pracovný program s cieľom umožniť spustenie siete ESSnet. Začali sa tri špecifické projekty, ktorých cieľom je prepojenie mikroúdajov pre určité štatistiky : - Prvý projekt sa týka „prepájania mikroúdajov o využívaní zdrojov na medzinárodnom trhu“ so štrukturálnou podnikovou štatistikou a štatistikou zahraničného obchodu s tovarom. Na podporu opatrení členských štátov v tejto oblasti boli poskytnuté granty. Cieľom projektu je analyzovať vplyv využívania zdrojov na medzinárodnom trhu na hospodársku výkonnosť podnikov, ich zamestnanosť a medzinárodný obchod s tovarom. - Druhý projekt týkajúci sa „nových štatistických ukazovateľov zahraničného obchodu podľa podnikových ukazovateľov“ je zameraný na ďalšie vyvíjanie ukazovateľov, ktoré kombinujú premenné zo štatistiky zahraničného obchodu a podnikovej štatistiky, a na testovanie uskutočniteľnosti zberu nových ukazovateľov. Tieto ukazovatele majú poskytnúť prehľad o štruktúre podnikov, ktoré pôsobia v medzinárodnom obchode, a mali by tak umožniť používateľom analyzovať vplyv obchodu na výrobu, zamestnanosť a výkonnosť podnikov. Okrem určovania nových ukazovateľov, ktoré poskytujú informácie o rôznych aspektoch európskych podnikov zapojených do medzinárodného obchodu, je vo fáze vývoja takisto metodický rámec na zostavenie nových ukazovateľov. Toto opatrenie sa podporuje prostredníctvom zmluvy a grantov. - Cieľom tretieho projektu „prepojenie mikroúdajov o používaní IKT“ je vyvinúť prístup na základe prepojenia mikroúdajov na účinnejšie využitie základných mikroúdajov, ktoré sú dostupné na NŠÚ a ktoré sa vzťahujú na hospodársky vplyv používania IKT v podnikoch. Na vykonanie tejto činnosti sa pripravila sieť ESSnet. Cieľom projektu „Metodika pre modernú podnikovú štatistiku (optimálne výberové zisťovanie, odhad založený na modeli, integrácia údajov)“ je stanoviť a zdokumentovať metódy pre modernú podnikovú štatistiku, ktoré prispejú k efektívnemu využívaniu zdrojov a vyššiemu stupňu porovnateľnosti výsledkov medzi krajinami a oblasťami. Bola vytvorená sieť ESSnet, pomocou ktorej sa majú zabezpečiť osvedčené postupy v niektorých oblastiach vývoja (napr. nové nástroje na zber údajov, tvorba modelov, európske prístupy) a má sa navrhnúť príručka o metódach európskej podnikovej štatistiky (aktualizácia príručky z roku 1997), v ktorej sa zohľadnia výsledky iných projektov (MEETS), ako aj metodické odporúčania v určitých špecifických oblastiach vo fáze vývoja. Lepšie využívanie údajov, ktoré už existujú v hospodárstve S cieľom znížiť zaťaženie respondentov by sa mali pri tvorbe podnikovej štatistiky používať údaje, ktoré už v hospodárstve existujú, napríklad údaje zozbierané daňovými orgánmi a údaje získané v súlade s rámcami účtovného vykazovania. Nariadením o európskej štatistike (článok 24)[3] sa NŠÚ umožňuje prístup k zdrojom administratívnych údajov v miere, ktorá je nevyhnutná na vývoj, tvorbu a zverejňovanie európskej štatistiky. Je však potrebné prekonať mnoho metodických a praktických ťažkostí. Na vyriešenie tejto otázky sa v roku 2009 vytvorila sieť ESSnet venovaná lepšiemu využívaniu administratívnych a účtovných údajov pre podnikovú štatistiku, ktorá bude vo svojej činnosti pokračovať do roku 2013. Medzi hlavné ciele tejto siete ESSnet patrí preskúmanie možnosti širšieho využitia administratívnych údajov pre podnikovú štatistiku, sprístupnenie osvedčených postupov pre NŠÚ a vypracovanie odporúčaní v tejto oblasti. Činnosť tejto siete je zameraná na posúdenie všeobecných problémov vyplývajúcich z používania rôznych zdrojov údajov pri tvorbe podnikovej štatistiky. Vyvinutie nástrojov na efektívnejšie získavanie, zasielanie a spracovanie údajov Jeden projekt, ktorý treba uviesť, nesie názov „lepšie využívanie colných údajov v štatistike zahraničného obchodu (Extrastat)“. Extrastat je založený na informáciách získaných z colných vyhlásení a bude ovplyvnený zmenami zavedenými modernizovaným Colným kódexom[4]. Nariadenie o Extrastate bolo zmenené a doplnené[5], aby bolo pripravené na tieto zmeny, a členským štátom sa poskytli granty na opatrenia na podporu vykonávania nového nariadenia. V rámci projektu „uľahčenie používania kombinovanej nomenklatúry“ boli NŠÚ udelené individuálne granty na podporu prípravy pomocných nástrojov v oblasti kombinovanej nomenklatúry pre osoby, ktoré podávajú vyhlásenie pre Intrastat. Začali sa prípravné práce na projekte „uľahčenie zasielania údajov z podnikov do národných štatistických úradov“, ktorého cieľom je preskúmať možnosti zjednodušenia zasielania údajov zo spoločností národným štatistickým úradom. Cieľ 4: Modernizácia Intrastatu Harmonizácia metód na zlepšenie kvality v rámci zjednodušeného Intrastatu V roku 2009 bol prijatý návrh na zmenu a doplnenie nariadenia o Intrastate[6]. V rámci tejto revízie sa systém Intrastat zjednodušil tým, že sa členským štátom umožnilo, aby oslobodili väčší počet obchodníkov od spravodajskej povinnosti. Keďže to bude znamenať menej úplný zber údajov, treba prijať opatrenia na zabezpečenie kvality údajov. V rámci akcie sa začali dva projekty na zvýšenie kvality. Tieto projekty sú zároveň predbežnou záväznou podmienkou pre ďalšie možné opatrenia na zjednodušenie. Cieľom prvého projektu s názvom „Zvýšenie kvality údajov v rámci zjednodušeného systému Intrastat“ je zvýšiť kvalitu údajov tvorbou a vykonávaním harmonizovaných metód a postupov. V rámci zmluvy o službách boli vypracované metodické pokyny a na vykonávacie opatrenia na zvýšenie kvality boli poskytnuté granty. Cieľom druhého projektu „Zníženie asymetrií v systéme Intrastat“ je postupné a trvalé zníženie asymetrií v obchode v rámci EÚ na podrobnej a súhrnnej úrovni. V roku 2009 prebehlo východiskové celoeurópske porovnávanie. Porovnanie spočívalo v rade koordinovaných dvojstranných štúdií, ktoré vykonali členské štáty na najpodrobnejšej úrovni údajov. Porovnanie viedlo k vyriešeniu mnohých podstatných asymetrií a tiež k ich oprave alebo zamedzeniu ich výskytu v budúcnosti. Ďalej boli zistené osobitné obchodné toky, ktoré si vyžadujú ďalšiu metodickú prácu. Členským štátom boli poskytnuté granty. Lepšie využívanie administratívnych údajov Cieľom tejto akcie je dosiahnuť zvýšené využívanie administratívnych údajov členskými štátmi pri tvorbe štatistiky Intrastatu. Intrastat predstavuje pre podniky v EÚ približne polovicu štatistického zaťaženia. Celkové štatistické zaťaženie je v absolútnom vyjadrení pomerne malé (menej než 1% celkového administratívneho zaťaženia), ale stále sa vníma ako vysoké. Pokiaľ by národné úrady zodpovedné za Intrastat viac využívali existujúce administratívne údaje, mohla by sa znížiť tak skutočná, ako aj vnímaná úroveň zaťaženia. Boli poskytnuté granty na podporu prepojenia týchto databáz: Intrastat, databázy DPH a systému výmeny informácií o DPH (VIES - VAT Information Exchange). Zlepšenie a uľahčenie výmeny údajov v Intrastate Pokračovalo sa vo vykonávaní opatrení na modernizáciu zberu údajov pomocou elektronických prostriedkov a internetových technológií a príslušné nástroje sa ďalej rozvíjali. Veľké úsilie sa vynaložilo v oblasti validovania a editovania údajov prostredníctvom automatizovaných postupov a pri uplatňovaní moderných štatistických konceptov na zisťovanie chýb a automatickú opravu. ZÁVER Od prijatia rozhodnutia č. 1297/2008/EC a prvého pracovného programu v apríli 2009 sa v rámci štyroch cieľov MEETS začalo viac ako 25 projektov. Dosiahol sa výrazný pokrok pri vytváraní sietí spolupráce, ktoré vyvíjajú činnosť v týchto hlavných šiestich oblastiach: konzistentnosť konceptov a metód, vytváranie profilov veľkých a zložitých nadnárodných skupín podnikov, prepojenie mikroúdajov a uchovávanie údajov pri tvorbe štatistiky, prepojenie mikroúdajov o používaní IKT, metodika pre modernú podnikovú štatistiku a využívanie administratívnych a účtovných údajov. Okrem toho sa začalo niekoľko projektov na podporu rozvoja a používania registra EuroGroups v členských štátoch. Treba však pripomenúť, že členské štáty majú obmedzenú kapacitu absorbovať dodatočné koordinačné činnosti spojené so sieťami. Všetky vykonané a dokončené štúdie budú vyhodnotené spoločne s hlavnými zainteresovanými stranami z útvarov Komisie a z členských štátov. Vypracované metodiky sa budú presadzovať. Určovanie oblastí menšieho významu bude vo väčšej miere začlenené do všeobecnej stratégie Eurostatu na stanovenie priorít. Táto stratégia vychádza z Oznámenia Komisie Európskemu parlamentu a Rade o znížení administratívneho zaťaženia, zjednodušení a stanovení priorít v oblasti štatistiky Spoločenstva[7]. Zodpovedajúce finančné prostriedky EÚ boli zaručené dvomi ročnými pracovnými programami, ktoré schválila Komisia s cieľom poskytnúť pomoc členským štátom pri plnení cieľov v súvislosti so znižovaním zaťaženia podnikov a s cieľom pomôcť európskemu štatistickému systému pri reagovaní na nové potreby v oblasti štatistických informácií. Bolo spolufinancovaných tridsaťjeden grantov v celkovej hodnote približne 13,5 milióna EUR a uzatvorili sa zmluvy na 13 externých štúdií za približne 1,5 milióna EUR. Okrem toho sa s cieľom rozvíjania činností financovali pracovné semináre a skupiny. Vzhľadom na zložitosť týchto činností budú všetky činnosti pokračovať a vo výročných správach, ktoré sa budú naďalej predkladať do roku 2013, sa uvedú podrobnejšie informácie o dosiahnutom pokroku. [1] KOM(2009) 404. [2] Ú. v. EÚ L 61, 5.3.2008, s. 6. [3] Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164). [4] Nariadenie Európskeho parlamentu a Rady (ES) č. 450/2008 z 23. apríla 2008, ktorým sa ustanovuje Colný kódex Spoločenstva (Ú. v. EÚ L 145, 4.6.2008, s. 1). [5] Nariadenie Európskeho parlamentu a Rady (ES) č. 222/2009 z 11. marca 2009, ktorým sa mení a dopĺňa nariadenie (ES) č. 638/2004 o štatistike Spoločenstva o obchodovaní s tovarom medzi členskými štátmi (Ú. v. EÚ L 87, 31.3.2009, s. 160). [6] Nariadenie Európskeho parlamentu a Rady (ES) č. 638/2004 z 31. marca 2004 (Ú. v. EÚ L 102, 7.4.2004, s. 1). [7] KOM(2006) 693 v konečnom znení, 14. november 2006 (Ú. v. EÚ C 78, 11.4.2007, s. 8).